钦定古今图书集成/历象汇编/乾象典/第095卷 > 《本草纲目》 > 发明
## 钦定古今图书集成/历象汇编/乾象典/第095卷 > 《本草纲目》 > 发明

《素问》云：“病在筋，调之筋，燔鍼劫刺其下及筋急者，病
在骨，调之骨焠，鍼药熨之。”又《灵枢经》叙十二经筋所
发诸痹痛，皆云：治在燔针劫刺，以知为度，以痛为输。
又云：经筋之病，寒则反折筋急，热则纵弛不收。阴痿
不用焠刺者，焠，寒急也。纵缓不收者，无用燔鍼。观此，
则燔针乃为筋寒而急者设，以热治寒，正治之法也。
而后世以针积块，亦假火气以散寒涸而发出污浊
也。或又以治痈疽者，则是以从治之法，溃泄其毒气
也。而昧者以治伤寒热病，则非矣。张仲景云：“太阳伤
寒，加温鍼必发惊。营气微者，加烧鍼，则血流不行，更
发热而烦躁。太阳病下之，心下痞，表里俱虚，阴阳俱
竭，复加烧针，胸烦，面色青黄，肤𥆧者”，难治。此皆用针
者不知往哲设鍼之理，而谬用以致害人也。又凡肝
虚目昏多泪，或风赤及生翳膜顽厚，成病后生白膜
失明，或五脏虚劳，风热上冲于目生翳，并宜熨烙之
法。盖气血得温则宣流，得寒则凝涩故也。其法用平
头针，如翳大小，烧赤，轻轻当翳中烙之，烙后翳破，即
用除翳药敷点。